Diari Oficial de la Generalitat Valenciana


Sumari del DOGV 2406, del 14-12-1994 (1994/833282)

RESOLUCIÓ de 29 de juny de 1994 de la Direcció General de Treball, per la qual es disposa el Registre i Publicació del Conveni Col.lectiu del Sector "Professionals del Doblatge" (Bronca artística), any 1994- 1996.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2406

Data del DOGV
:   14-12-1994

Secció del DOGV
:   ALTRES DISPOSICIONS

Número del document
:   1994/833282


Data del document
:   29-06-1994

Organisme emissor
:   Conselleria de Treball i Afers Socials

Tipus de document
:   Resolució

RESOLUCIO de 29 de juny de 1994 de la Direcció General de Treball, per la qual es disposa el Registre i Publicació del Conveni Col.lectiu del Sector "Professionals del Doblatge" (Branca artística), any 1994-1996.   
Vist el text articulat del Conveni Col.lectiu de Treball de l'empresa "Professionals del Doblatge", subscrit el dia 21 de juny de 1994, per representació empresarial, AVEDIS, i pels treballadors, per l'Associació d'Actors del País Valencià, presentat davant la Direcció General de Treball en data 22-6-94, i segons l'article 90, apartats 2 i 3 de la Llei 8/1980, de 10 de març, i en el Reial Decreto 1040/1981, de 22 de maig, sobre Registre i Dipòsit dels Convenis Col.lectius de Treball, aquesta Direcció General de Treball, d'acord amb les competències que té transferides segons R.D. 4105/82, de 29 de desembre, acuerda:  
Primer. Ordenar-ne la inscripció en el Registre de Convenis Col.lectius de Treball d'aquesta Direcció General, amb notificació a la Comissió Negociadora, i Dipòsit del text original del Conveni.  
Segon. Disposar-ne la publicació al Diari Oficial de la Generalitat Valenciana.  
València, 29 de juny de 1994.- El Director General de Treball: Eduard Montesinos i Chilet  
#Conveni Col.lectiu de Profesionals del Doblatge   
(Branca Artística)  
 Any 1994-1996  
Capítol I.  
àmbits.  
Article 1.- àmbit territorial.  
Aquest conveni serà d'aplicació en tot el País Valencià.  
Article 2.- àmbit funcional.  
2.1. Aquest conveni regula les relacions laborals en la rama artística de doblatge i sonorització d'obres àudio-visuals, entenent sota aquesta denominació:  
a) Les pel·lícules cinematogràfiques, qualsevol que en siga el format i la durada (llargs i curts metratges).  
b) Les pel·lícules videogràfiques unitàries i els capitols o episodis seriats.  
c) Els documentals, reportatges, etc., cinematogràfics o videogràfics, així com els publi-reportatges, entenent-hi per tals aquells amb una finalitat formativa o divulgativa, sense caràcter comercial.  
2.2. Aquestes obres àudio-visuals seran considerades com a tals independentment del seu origen geogràfic, client (productora, distribuïdora), canal de televisió públic o privat, particulars, etc.), durada, suport i format, explotació o difusió, així com pel seu abast territorial o audiència potencial.  
Article 3.- àmbit personal (professional).  
Aquest conveni col·lectiu regula les relacions laborals dels treballadors de les especialitats professionals que integren la rama artística del doblatge (actors/actrius i directors/res) amb les empreses que realitzen doblatge i sonorització d'obres àudio-visuals..  
Article 4.. àmbit lingüístic.  
Aquest conveni col·lectiu s'aplicarà en el doblatge i en la sonorització d'obres àudio-visuals en qualsevol de les llengües oficials del País Valencià.  
Article 5.- àmbit temporal (vigència i denúncia).  
5.1. La vigència d'aquest conveni col·lectiu serà des de l'1 de gener de 1994 al 31 de desembre de 1996, tret que les condicions econòmiques que es pactaran anualment. Aquest conveni podrà ser denunciat per qualsevol de les parts fins un mes abans de la data d'extinció. Si no és així, s'entendrà prorrogat i s'aplicarà el IPC final resultant a 1997.  
5.2. Les clàusules econòmicques podran ser denunciades per qualsevol de les parts de la forma següent:  
Per a 1995 fins al 30.11.1994.  
Per a 1997 fins al 30.11.1995.  
En el cas de no ser denunciades aquestes, anualment s'entendrà que se'ls augmentarà el IPC resultant a cada any.  
5.3. Una vegada denunciat aquest conveni, s'entendrà, a tots els efectes, que el nou conveni entrarà en vigor l'1 de gener de 1997.  
5.4. Una vegada finalitzada la vigència d'aquest conveni i fins a la firma del proper, les relacions entre els treballadors i les empreses seguiran regulant-se per les clàusules d'aquest conveni.  
Capítol II  
Especialitats, funcions i unitats de treball.  
Article 6. - Especialitats professionals.  
Les especialitats professionals regulades en aquest conveni són les següents:  
a) Actors/actrius.  
b) Directors/directores.  
Article 7.- Actors de doblatge.  
La funció de l'actor/actriu de doblatge consisteix a interpretar i a sincronitzar l'actuació de l'actor/actiu original amb la major fidelitat a la interpretació d'aquest i seguir les indicacions del director/a de doblatge.  
7.1. Podrà ser convocat indistintament per al doblatge de personatges, secundaris o episòdics, així com per a ambients.  
7.2. Repetició de papers. Un mateix actor o actriu, qualsevol que siga la seua forma de contractació, sols podrà doblar en una mateixa pel·lícula, o capítol o episodi, més d'un personatge quan la suma total de takes en què intervinga no excedesca el nombre de 12. A aquest efecte no seran computables els anominats "ambients", títols o insercions. Sota cap concepte no serà justificable ultrapassar aquest nombre, ni percebre una nova CG, tret del supòsit que l'actor/actriu original interprete dos o més personatges en la mateixa obra.  
7.3. L'actor o actriu de doblatge haurà de disposar l'ajust dels textos en perfectes condicions.  
Article 8.- Director/a de doblatge.  
El director/a de doblatge és aquell professional contractat per una empresa per fer-se càrrec de la direcció d'un o de més obres àudio-visuals. En totes elles la figura del director/a serà obligatòria. El director/a serà el responsable artísitic del doblatge de l'obra àudio-visual davant l'empresa i siga la que siga la seua forma de contractació, tindrà les funcions següents:  
8.1. Visionar prèviament l'obra el doblatge de la qual se li haurà encomanat.  
8.2. Proposar els actors i actrius que hauran d'intervenir en el doblatge o en les proves de veu, seguint-hi criteris d'equitat i adequació respecte a l'obra original d'acord amb l'empresa.  
8.3. Dirigir artísticament i tècnicament els actors i actrius i romandre en la sala durant les convocatòries.  
8.4. Seguir, d'acord amb l'empresa, la planificació de l'obra el doblatge de la qual es va a dirigir.  
8.5. Comptablitzar els takes de més o de menys que, per raons de producció o per modificació dels diàlegs en sala, hauran alterat el nombre de takes inicialment previst.  
8.6. Responsabilitzar-se del bon ordre i disciplina en el treball, així com de la millor qualitat artística de l'obra.  
8.7. És competència del director/a proposar a l'empresa la correcció dels textos que no arriben a la sala en perfectes condicions d'adaptació i ajust per ser doblats.  
8.8. Quan el director/a de doblatge haurà de realitzar el càsting d'una obra, serà remunerat per rotllo o fracció d'aquest, el qual s'entén que té una durada real de temps de projecció de deu (10) minuts.  
8.9. En cas que el director/a forme part del càsting com a actor/actriu, percebrà, a part del seu sou com a director, la convocatòria i els takes que realitze com a actor/actriu.  
8.10. El director/a haurà de disposar, per visionar una obra àudio-visual, d'una còpia en perfectes condicions, així com d'un exemplar de la correcta traducció dels textos i, igualment, per al treball en sala, haurà de disposar d'una còpia de l'adaptació-ajust.  
Article 9.- Unitats de treball.  
Les unitats de treball per a cadascuna de les especialitats regulades en aquest conveni són les següents:  
a) Per a actors i actrius: el take.  
b) Per a directors i directores: el rotllo de direcció..  
Article 10.- Definició del take.  
El take és cadascuna de les fraccions en què es divideix el text de l'obra àudio-visual que es doblarà mitjançant el marcatge o pautatge previ. El marcatge o pautatge s'haurà de realitzar tenint en compte criteris interpretatius i funcionals.  
Article 11.- Dimensions del take.  
11.1. Línies.  
Cada take constarà d'un màxim de deu línies quan hi intervinguen més d'un personatge. Cada personatge tindrà com a màxim cinc línies per take.  
Una línia equival a un màxim de seixanta espais mecanografiats, incloent-hi espais de separació i signes de puntuació. Una línia incompleta es considerarà sencera encara que sols continga una paraula, una fracció d'ella o qualsevol expressió sonora. No es podran complementar línies acumulant peus de diàleg.  
11.2. Durada del take.  
a) Si es marquen o es pauten segones bandes en un take, aquestes tindran la mateixa durada d'aquell del qual han estat desglossades i concidiran ambdós codis de temps.  
b) El take no podrà contenir originals de més de quinze (15) segons.  
Article 12.- Requisits i característiques especials del take.  
12.1. Els takes s'hauran de presentar en la sala de doblatge correctament mecanografiats a doble espai, per una sola cara i perfectament llegibles. No es podrà dividir el take en diferents pàgines.  
En el supòsit que s'afegesca text durant el doblatge, aquest serà incorporat al recompte de línies del take a què corresponga.  
12.2. Els takes que no hauran estat comptabilitzats en el full de producció i no reflectits inicialment en nòmina hauran de ser identificats amb el seu número corresponent i es pagaran a l'actor o actriu que els haurà realitzat.  
Els takes seran reflectits en comprovants dobles amb el segell de l'empresa, un dels quals serà lliurat a l'actor o actriu.  
12.3. Si per qualsevol motiu s'ultrapassaren les dimensions màximes del take, es comptabilitzarà un take més a l'actor o actriu que repetesca intervenció més enllà d'aquests límits.  
12.4. No es podran incloure en una mateixa convocatòria takes de diferents obres àudio-visuals siga el que siga el seu metratge, format i mitjà d'explotació.  
12.5. Ambients.  
S'entén per "ambient": els gestos, murmuris, exclamacions, estossecs, rialles, plors, així com expressions concretes i breus emeses per personatges d'un grup com a tal, sense singularitzar-se i, per tant, sense exigir sincronia.  
Els ambients seran abonats com a takes més el seu corresponent CG en cas de registrar-se solts, si es feren per bloc, aquest tindrà una durada màxim de 10 minuts de projecció i s'entendrà que aquest sempre serà de la mateixa producció.  
Article 13.- Repicament de takes.  
13.1. No es podran utilitzar o repicar els takes o fragments d'aquests, fets específicament per a una obra àudio-visual, en els tràilers o avanços corresponents, excepte quan per raons de força major, la qual comprovarà en cada cas el director/a de doblatge, no hauran pogut incloure's dins de les convocatòries corresponents al doblatge de l'esmentada pel·lícula  
13.1. La utilització per part de l'empresa de takes d'una obra àudio-visual en altra obra àudio-visual distinta o en capítols diferents de la mateixa obra o sèrie implicarà l'abonament de cada take repicat, a més de la correponent CG si l'actor o actriu no hi estiguera convocat. Excepte en títols genèrics de sèries, en què s'abonarà una CG més els takes correponents per cada 10 capítols o fracció.  
Article 14.- Rotllo de direcció.  
14.1. D'acord amb la pràctica habitual, el recompte de rotllos serà d'un per cada deu (10) minuts de projecció o fracció.  
14.2. Les empreses facilitaran els guions originals als directors/res de doblatge que així ho requeresquen per a un millor seguiment de l'argument i de la traducció de l'obra.  
Capítol III  
Convocatòries especials.  
Al marge de les convocatòries corrents, d'acord amb els usos i als horaris habituals, existeixen altre tipus de convocatòries que, per les seues característiques o dificultat, adquireixen el caràcter d'especials. Aquestes convocatòries són:  
Article 15.- Convocatòria de retakes  
a) Els retakes seran considerats com a convocatòria a part i, per tant, tindran el tractament econòmic que estableix la taula salarial d'aquest conveni. Mai no s'interferirà la marxa normal d'una convocatòria per fer retakes.  
b) En sèries en procés de doblatge, es podran incloure els retakes dins de la mateixa convocatòria, sempre que l'actor/actriu estiga citat per doblar. Si la convocatòria es fera únicament per al retake, seria remunerat d'acord amb la taula salarial d'aquest conveni.  
c) Els retakes fonètics que no depenguen de les fluctuacions conjunturals del client no seran abonables. Així mateix, aquells deguts a una errada de lectura o dislèxica.  
Article 16.- Convocatòria de tràilers.  
Un tràiler és l'avançament, amb fins publicitaris o de mostra, d'una obra àudio-visual, separadament d'aquesta, siga el que siga el sistema utilitzat en la seua producció o projecció. El doblatge de tràilers es retribuirà de la manera següent:  
16.1. Tràiler dins de la convocatòria.  
Quan es doble el tràiler durant alguna de les convocatòries de l'obra àudio-visual a què pertany, es pagarà a tots els actors/actrius que hi intervinguen els takes que escaiga.  
16.2. Convocatòria específica.  
Si la convocatòria se celebrara únicament per al tràiler, es pagaran, a més dels takes que el componen, les corresponents CG i el pertinent rotllo de direcció.  
Article 17.- Doblatge d'obres de durada molt reduïda.  
La inclusió d'obres o d'episodis diferents en una mateixa convocatòria no eximeix de l'obligació del pagament de cadascun d'ells com a convocatòria separada amb l'escaient CG, tret de quan s'agrupen en la mateixa convocatòria diversos capítols o episodis d'una mateixa sèrie la durada conjunta i íntegra dels quals no ultrapasse els trenta (30) minuts.  
Article 18.- Doblatge de pel·lícules mudes o amb so de referència de rodatge o similar, i les cantades.  
18.1. Les tarifes salarials establertes en aquest conveni per a les diferents especialitats s'incrementaran, com a mínim, en un 100% més en els doblatges i sonorització de pel·lícules d'aquestes modalitats, així com en els takes en què calga cantar.  
L'increment afectarà igualment actors/actrius i directors/res.  
Els documentals sense so de referència tindran el tractament salarial de l'art. 34.  
Article 19.- Proves de veu o càsting.  
L'enregistrament d'escenes o de takes d'una obra àudio-visual concreta per provar o seleccionar veus serà retribuït d'acord amb l'establert en l'article 34 d'aquest conveni, independentment de quin siga el resultat o la selecció final.  
Capítol IV  
Contractació.  
Article 20.- Modalitats de contractació.  
Les modalitats de contractació, tant per a actors/actrius com per a directors/res, són les següents:  
1. Contracte per temps indefinit.  
2. Contracte eventual.  
3. Contracte per obra determinada o per temps determinat.  
20.1. Contracte per temps indefinit. És el que estableix per escrit la vinculació indefinida d'un professional a una empresa de doblatge i s'entén que cada especialitat requereix un grup de cotització diferent.  
a) Els professionals amb contracte per temps indefinit hauran de comptar amb els seus rebuts oficials de salaris en què l'empresa farà constar cadascun dels conceptes retributius que escaiguen al treballador, així com l'especialitat, el grup de cotització, el període liquidat i les deduccions legals.  
b) El personal de plantilla tindrà assignat un horari de matí o de vesprada per al desenvolupament de la jornada laboral, igual que el personal fix de l'empresa llevat que, a nivell individual, al treballador afectat li interesse realiltzar la jornada laboral, legalment establerta en aquest conveni, pel matí i per la vesprada.  
c) Quan al contracte de treball es formalitze per escrit, caldrà estendre'l en doble còpia i passar-ne un exemplar a l'empresa i un l'altre a l'interessat. Aquests contractes seran visats per la comissió mixta quan aquesta ho sol·licite.  
20.2. Contracte eventual. És el que s'estableix diàriament i de mutu acord entre l'empresa i el professional, on es pacta el tipus de treball, el torn i el preu, que mai no podrà ser en detriment d'aquest conveni. Cada especialitat requereix un grup de cotització diferent i hi preval en el cas d'exercir les dues especialitats (actor/actriu i director/a) el grup de cotització més alt.  
20.3. Contracte per obra determinada o per temps determinat. És el que s'estableix per escrit entre l'empresa i el professional segons la legislació vigent en matèria de contractació.  
a) Les retribucions en els contractes d'aquesta modalitat s'incrementaran com a mínim en un 50% respecte al que estableix l'art. 34..  
b) En tots els altres aspectes, els professionals contractats per obra determinada o per temps determinat es regiran pel que disposa aquest article (apartat 20.2).  
Capítol V  
Jornada laboral.  
Article 21.- Jornada laboral ordinària.  
21.1. S'estableix la jornada laboral ordinària de dilluns a divendres (excepte festius), mitjançant convocatòries amb una durada de fins a sis hores i mitja (6.30 h).  
La jornada de sis hores i mitja comprendrà un descans d'1/4 d'hora com a temps efectiu de treball.  
Les convocatòries es realitzaran en torns de matí o de vesprada amb horaris preestablerts.  
21. 2. Si per raons tècniques o d'altra índole, però en qualsevol cas sempre excepcionals, la jornada laboral de matí es prolongara fins un màxim de 30 minuts (30) més enllà dels seus límits, els actors/actrius i el director/a percebran una remuneració addicional equivalent a un CG, sempre que haguera existit puntualitat per ambdues parts.  
Article 22.- Jornada laboral en dissabte, diumenge i festius.  
Si per qualsevol raó foren necessàries una o més convocatòries en dissabte, diumenge o festiu, s'aplicarà un percentatge d'augment del 100% en les retribucions als actors/actrius i directors/res.  
Article 23.- Jornada nocturna.  
23.1. Es considerarà jornada nocturna l'inici d'una convocatòria a partir de les 22 hores, així com la prolongació d'una jornada de vesprada més enllà de les 22 hores.  
23.2. En cas de tractar-se de la prolongació d'una jornada de vesprada, per iniciar una jornada nocturna, els professionals disposaran d'un descans d'una hora entre el final de la jornada de vesprada i l'inici de la jornada nocturna.  
23.3. La jornada nocturna tindrà una durada de sis (6) hores com a màxim, entre els límits de les 22 hores i les 6 hores de l'endemà. Les retribucions en aquests casos seran les mateixes que en el supòsit regulat en l'article 22 d'aquest conveni, relatiu a jornades laborals en dissabte, diumenge i festius.  
Article 24.-Jornada laboral i condicions de treball dels menors.  
Quan en el doblatge d'una obra àudio-visual haurà d'intervenir un menor de setze (16) anys, es requerirà per part de les empreses al pare/mare o tutor/a, el pertinent permís de l'autoritat laboral d'acord amb la legislació vigent. Aquesta autorització haurà de ser sol·licitada pels representants legals del menor, adjuntant el seu consentiment.  
Així mateix, en la contractació de menors de 16 anys, caldrà respectar les següents condicions:  
24.1. Sols podran realitzar una jornada per dia i empresa.  
24.2. En cap cas no podrà treballar en jornada nocturna.  
Capítol VI  
Representacions i garanties sindicals.  
Article 25.- Garanties i drets.  
Les garanties i els drets sindicals reconeguts per l'Estatut dels Treballadors, la Llei Orgànica de Llibertat Sindical i les altres disposicions, seran d'aplicació, respectivament, als representants legals dels treballadors i als treballadors del sector.  
Article 26.- Funcions i competències dels representants legals dels treballadors.  
26.1. Conéixer i disposar de la còpia bàsica dels contractes degudament segellats, que cada empresa subscriurà amb els treballadors de la rama artísitica, a l'empara del que disposa la Llei 2/1991, de 7 de gener, relativa als drets d'informació sobre contractació.  
26.2. Els representants dels treballadors en la comissió mixta, davant la denúncia de qualsevol anomalia, estaran facultats per dur a cap les comprovacions oportunes i tindran a aquest efecte accés a la documentació justificativa en poder de les empreses.  
26.3. Les associacions professionals, a través del seus afiliats, tindran accés als taulers d'anuncis que les empreses hauran de tenir situats en lloc visible per poder informar als treballadors sobre afers que els interessen.  
Article 27.- Delegats de personal.  
Els delegats de personal, on n'hi haguera, s'integraran en els comités d'empresa escaients.  
Capítol VII  
Formació professional.  
Article 28.- Formació professional.  
A través de la comissió mixta es tractarà de fomentar la formació professional, se sol·licitarà l'ajuda econòmica necessària a les institucions públiques pertinents. Es crearà una comissió per a l'estudi de la formació professional, sense perjudici que les parts tracten en la comissió tots els temes que els interessen.  
Capítol VIII  
Seguretat, higiene en el treball  
i drets bàsics del treballadors  
Article 29.- Drets bàsics.  
29.1. Les empreses garantiran a tots els treballadors el gaudi dels seus drets bàsics i fonamentals, d'acord amb el que disposa l'Estatut dels Treballadors i la resta de legislació aplicable en matèria laboral.  
29.2. Així mateix, garantiran als treballadors el marc adequat per a la realització del treball, tant tècnicament, amb el material i l'espai suficient, com pel que fa a les condicions d'higiene i seguretat en el treball.  
29.3. Tots els professionals (actors/actrius i directors/es), podran demanar la informació que calgui per a l'acceptació del contracte.  
Article 30.- Dret al treball i lliure accés als centres laborals.  
Cap empresa, ni associació professional o sindical, no podrà discriminar, prohibir o dificultar el dret al treball a cap professional per una determinada activitat reivindicativa sindical o personal.  
Article 31.- Condicions de treball.  
S'aplicaran totes les regulades en la legislació vigent per a centre de treball, amb especial atenció a la normativa que regula la higiene i la seguretat en el treball.  
Article 32.- De la cotització a la Seguretat Social i de les deduccions legals pertinents.  
Les empreses estaran obligades a aplicar la legislació vigent quant a retencions d'IRPF i a Seguretat Social i qualsevol altre que els puga ser d'aplicació en el futur per una disposició legal.  
Capítol IX  
Comissió mixta.  
Article 33.- Comissió mixta d'interpretació d'aquest conveni.  
33.1. Per a una millor aplicació i seguiment d'aquest conveni col·lectiu, així com per a l'eficaç resolució de les possibles discrepàncies en la seua interpretació i compliment, es crea una comissió mixta.  
33.2. La comissió mixta estarà formada per quatre representants i quatre suplents per cadascuna de les parts firmants del conveni i es constituirà en el moment de la seua firma.  
33.3. Les parts podran anar acompanyades per un o per diversos assessors per cadascuna d'elles.  
33.4. Seran funcions específiques de la comissió mixta:  
a) Interpretar el contingut d'aquest conveni, així com dirimir, en la mesura que siga possible, els dubtes que puguen sorgir sobre la seua aplicació, interpretació i compliment.  
b) Estudiar i promourer totes les mesures que tendesquen a aconseguir l'eficàcia d'aquest conveni.  
33.5. La comissió mixta podrà ser convocada per escrit per qualsevol de les parts i s'hauran de reunir en el termini inexcusable de set dies naturals, amb notificació de la convocatòria per escrit i fixació del lloc, data i hora de reunió, així com del l'ordre del dia.  
En aquesta reunió, la comissió mixta podrà demanar la informació i documentació pertinents de les parts afectades per a la interpretació sol·licitada, així com requerir la presència d'aquestes si calguera, a fi d'emetre'n l'escaient dictamen.  
33.6. A l'efecte de notificacions entre les parts, aquestes designen els domicilis següents:  
Per AAPV: Dr. Montserrat, 14, baixos 46688, València.  
Per AVEDIS: Pl. Tetuán, 19, 46689, València -Pymev-  
Capítol X  
Remuneració i forma de pagament.  
Article 34.- Remuneracions.  
D'acord amb el que s'ha pactat en l'article 5 apartat 5.1., aquestes remuneracions seran revisades cada any dels anys de vigència del conveni, si no es denuncia aquest capítol, s'hi aplicarà el IPC final resultant a aquest any.  
Amb efectes de l'01.01.94, s'incrementaran en un 3,5% tots els conceptes retributius d'aquest conveni, llevat del rotllo de direcció, que ho farà en un 4,5%.  
La diferència retroactiva d'aquestes remuneracions serà pagada per les empreses als treballadors abans de l'1 de desembre de 1994.  
Clàusula de revisió del IPC. Una vegada conegut el IPC final resultant de 1994, es pagarà amb efectes des de l'01.01.94 la diferència entre el 3,5% de tots els conceptes retributius i d'aquest IPC.  
Aquesta diferència es farà efectiva fins un mes després de la seua publicació oficial.  
34.1. Professionals contractats per convocatòria o jornada.  
Els professionals contractats per convocatòria o jornada de cada especialitat percebran les següents remuneracions:  
a) Actors/actrius: seran remunerats amb un cànon mínim de convocatòria general (CG) de 4.697 pts. per cada convocatòria. A aquesta quantitat inicial caldrà sumar 492 pts. més, com a mínim, per cada take en el doblatge del qual participen, qualsevol que siga el seu nombre.  
b) Directors/es: seran remunerats amb un mínim de 7.236 pts. per rotllo.  
c) Bloc "ambients": seran remunerats amb un mínim de 6.040 pts.  
34.2. Professionals contractats per temps indefinit.  
Els professionals contractats per temps indefinit, de cada especialitat, percebran les següents remuneracions:  
a) Actors/actrius: seran remunerats com a mínim amb la quantitat de 2.091.265 pts. anuals, distribuïdes en dotze mensualitats i dues pagues de 149.376 pts. cadascuna.  
b) Directors/res: seran remunerats com a mínim amb la quantitat de 2.417.541 pts. anuals, distribuïdes en dotze mensualitats i dues pagues de 172.690 pts. cadascuna.  
Article 35.- Forma de pagament, periodicitat i emplaça-ment.  
El pagament de les remuneracions es farà efectiu puntalment i documentalment com segueix:  
35.1. Per als professionals contractats per convocatòria: el pagament serà diari. Per atendre qüestions com horari i forma de pagament, l'empresa es posarà d'acord amb el treballador.  
35.2. Directors: a la fi de cada treball, entenent per tal, aïlladament, la pel·lícula, capítol o episodi objecte de cobrament.  
35.3. Professionals contractats per temps indefinit o per temps determinat: els professionals de totes les especialitatss a què es refereix aquest article cobraran les remuneracions mensualment. Les pagues extraordinàries a què tinguen dret es pagaran durant els mesos de desembre i juliol.  
Capítol X  
Mesures cautelars.  
Article 36.- Drets i obligacions.  
36.1. Les empreses s'obliguen a pagar amb rebut oficial totes les nòmines i convocatòries d'actors/actrius i de directors/es, siga la que fóra la seua modalitat de contractació i hi repercutiran els descomptes legals que escaiga. Igualment s'obliguen a lliurar als professionals els justificants d'actuacions degudament formalitzats.  
36.2. La desconvocatòria dels professionals haurà de ser comunicada per l'empresa als interessats amb un mínim de 24 hores d'antelació respecte a la de l'inici de la convocatòria prevista.  
L'incompliment d'aquest requisit comportarà per part de l'empresa el pagament obligatori parcial del perjudici que els poguera ocasionar.  
36.3. A partir de 5 minuts de retard en l'hora de la convocatòria, la direcció de l'empresa realitzarà un amonestament per escrit en el qual constarà el temps de retard, que serà lliurat a l'actor/actrius perquè el firme. En cas de negativa, firmarà un testimoni. L'amonestament es traslladarà a la AAPV i la AVEDIS perquè tinga els efectes que pertoquen.  
Disposicions Finals.  
Primera. La comissió de conveni, com a representant dels treballadors, tindrà els drets reconeguts per la Llei i els enumerats en el capítol VI d'aquest conveni.  
Segona. El que ha estat pactat en aquest conveni no alterarà les condicions més beneficioses de què alguns treballadors puguen gaudir en determinades empreses.  
I perquè conste on escaiga aquest conveni, se firma a València, el 21 de juny de 1994.  
AVEDIS AAPV